ลุ้น SET เช้านี้ขึ้นต่อ ตามตปท. แม้ไร้ปัจจัยใหม่-โควิดระบาดหนัก
แนวโน้ม SET เช้านี้มีโอกาสบวกต่อตามตปท. แม้ไร้ปัจจัยใหม่หนุน-สถานการณ์โควิดยังระบาดหนัก โบรกฯ ประเมินกรอบดัชนี 1,535-1,560 จุด
แนวโน้ม SET เช้านี้มีโอกาสบวกต่อตามตปท. แม้ไร้ปัจจัยใหม่หนุน-สถานการณ์โควิดยังระบาดหนัก โบรกฯ ประเมินกรอบดัชนี 1,535-1,560 จุด
22 ก.ค. 2564

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยเช้านี้คงจะพยายามรีบาวด์ขึ้น แม้จะยังไม่มีปัจจัยบวกใหม่เข้ามา แต่อาจได้รับแรงหนุนจากต่างประเทศบ้าง โดยตลาดหุ้นในภูมิภาคเอเชียเช้านี้เคลื่อนไหวในแดนบวกเล็กน้อย ตามดัชนีดาวโจนส์ที่ปรับขึ้นเมื่อคืนที่ผ่านมา
ทั้งนี้จากสถานการณ์การแพร่ระบาดไวรัสโควิด-19 ในประเทศยังรุนแรงอยู่ ทำให้อาจจะมีการจำกัดกิจกรรมทางเศรษฐกิจเพิ่มอีก จึงต้องติดตามสถานการณ์ที่เป็นปัจจัยหลักอย่างใกล้ชิด และรอติดตามตัวเลขส่งออกของไทยที่จะออกมาในเร็ว ๆ นี้ รวมทั้งผลการประชุมธนาคารกลางยุโรป (ECB) จะมีขึ้นในวันนี้ด้วย แม้คาดว่าไม่มีประเด็นเปลี่ยนแปลง อย่างไรก็ดีให้กรอบการแกว่งไว้ที่ 1,535-1,560 จุด